ગુજરાત વિધાનસભાનું સત્ર મળે છે ત્યારે ધારાસભ્યોને દૈનિક ભથ્થાં મળતા હોય છે. એ ઉપરાંત વહીવટી કામમાં ઘણો ખર્ચ થતો હોય છે. સરકાર વિધાનસભાના સત્રમાં જે ખર્ચા કરે છે તે આપણી મહેનતની કમાણીના રૂપિયા છે કે જે ટેક્સરૂપે સરકારને મળે છે. જાણીને નવાઇ લાગશે કે 1960-61માં પહેલી વિધાનસભામાં સત્ર ચાલુ હોય ત્યારે રોજનો ખર્ચ 7393 રૂપિયા થતો હતો, એટલે કે સભ્યદીઠ રોજનો ખર્ચ 64.28 રૂપિયા હતો. આ આંકડો 2001-02માં વધીને અનુક્રમે 5.10 લાખ રૂપિયા અને 3200 રૂપિયા થતો હતો, હવે વિધાનસભાનો એક દિવસનો ખર્ચ સામાન્ય અંદાજ પ્રમાણે 10 લાખ રૂપિયા કરતાં વધુ થાય છે, જ્યારે સભ્યપ્રમાણેનો રોજનો ખર્ચ 5500 રૂપિયા થાય છે. સરકાર આટલા રૂપિયાનો ખર્ચ પ્રતિદિન કરતી હોય છે ત્યારે વિધાનસભામાં ધારાસભ્યોએ આવો કિમતી સમય ખોટી ચર્ચાઓમાં વ્યતિત કરવાની જગ્યાએ સાડા છ કરોડની જનતાની ભલાઇ માટે વાપરવો જોઇએ.